b"\n_START_ARTICLE_\nL\xc3\xa6stadianerne\n_START_PARAGRAPH_\nL\xc3\xa6stadianisme er en luthersk kirkelig vekkelsesbevegelse som ble startet av den svenske presten Lars Levi L\xc3\xa6stadius (1800\xe2\x80\x931861) i svensk Lappland. I 1840-\xc3\xa5rene bredte vekkelsen seg til Finland og Nord-Norge, og har siden bredt seg til flere land, blant andre Nord-Amerika, England, Tyskland, Russland og Estland. Etter L\xc3\xa6stadius' d\xc3\xb8d ble bevegelsen ledet av Juhani Raattamaa (1811\xe2\x80\x941899). Etter Raattamaas d\xc3\xb8d ble vekkelsen splittet i flere retninger ut ifra den f\xc3\xb8rstef\xc3\xb8dte.Retningene er gammell\xc3\xa6stadianere, sm\xc3\xa5f\xc3\xb8rstef\xc3\xb8dte, de nyvakte, lundbergianerne og lyngenretningen med sine to retninger; fundamentale og liberale. L\xc3\xa6stadianismen tilh\xc3\xb8rer folkekirken, men har enkelte steder egen nattverd, d\xc3\xa5p og konfirmasjon. I USA, hvor de ikke har noen statskirke, har de nattverd, d\xc3\xa5p, konfirmasjon, begravelse og bryllup i bedehuset.\n_START_SECTION_\nBakgrunnen\n_START_PARAGRAPH_\nL\xc3\xa6stadius ble ordinert som prest i 1825 av biskopen i Halmstad, Erik Abraham Almquist. Hans f\xc3\xb8rste prestegjeld var Arjeplog, hvorav han ble misjon\xc3\xa6r for regionen Pite._NEWLINE_Fra 1826 til 1849 var han sogneprest i Karesuando prestegjeld. I den tiden da L\xc3\xa6stadius ankom Karesuando, hersket det stor n\xc3\xb8d og fattigdom der. Alkoholmisbruk var utbredt blant den samiske befolkningen._NEWLINE_Alkoholmisbruket ble en av de viktigste tingene L\xc3\xa6stadius \xc3\xb8nsket \xc3\xa5 endre p\xc3\xa5. Dette klarte han p\xc3\xa5 forbl\xc3\xb8ffende kort tid, for det meste gjennom \xc3\xa5 opplyse og advare folket i sine prekener. L\xc3\xa6stadianerne (trosretningen som oppstod ved og etter L\xc3\xa6stadius) er kjent for sitt avhold, og utspringet til dette ligger nok for en stor del i de tilstandene L\xc3\xa6stadius var vitne til. St\xc3\xb8rstedelen av den samiske befolkningen ble \xc2\xabt\xc3\xb8rrlagt\xc2\xbb som f\xc3\xb8lge av L\xc3\xa6stadius' arbeid, og den utbredte fattigdommen mer utholdelig.\n_START_SECTION_\nS\xc3\xa6rtrekk\n_START_PARAGRAPH_\nL\xc3\xa6stadius prekte en streng form for luthersk kristendom. Hans forkynnelse og den gjenklangen dette vakte hos hans tilhengere skremte de kirkelige og verdslige myndighetene._NEWLINE_Biskopen bestemte derfor at det fra og med 1853 skulle holdes to gudstjenester i Pajala; en for \xc2\xabde vakte\xc2\xbb og en for andre. Dette anses som starten p\xc3\xa5 den l\xc3\xa6stadianske bevegelsen. L\xc3\xa6stadianerne har hele tiden forblitt medlemmer av statskirkene i Norge, Sverige og Finland, men holder egne m\xc3\xb8ter (forsamlinger), og noen holder sine egne gudstjenester._NEWLINE_Sentralt i L\xc3\xa6stadius' l\xc3\xa6re er synd og tilgivelse, det vil si; rett anger (over syndene) og troen p\xc3\xa5 syndenes forlatelse i Jesu navn og blod. Gjennom \xc3\xa5 erkjenne sin syndige natur skal mennesket angre sine brudd mot Guds ord. Den angrende synderen f\xc3\xa5r syndsforlatelse gjennom \xc3\xa5 be om denne fra en kristen han eller hun har tiltro til (slik r\xc3\xb8relse forekommer ikke i alle l\xc3\xa6stadianske retninger), eller \xc3\xa5 g\xc3\xa5 til skriftem\xc3\xa5l ved nattverden._NEWLINE_Ved syndsbekjennelse m\xc3\xa5 man rette opp sine synder, tyveri m\xc3\xa5 rettes opp, ufred m\xc3\xa5 forsones. Dersom lovbrudd blir bekjent, m\xc3\xa5 man ta p\xc3\xa5 seg den straff som samfunnet krever gjennom politi og rettsvesen.\n_START_SECTION_\nUtbredelse\n_START_PARAGRAPH_\nL\xc3\xa6stadianerne har i dag mange store forsamlinger i Norge, Sverige, Finland, Danmark og USA. I de senere \xc3\xa5r er l\xc3\xa6stadianismen ogs\xc3\xa5 blitt kjent blant studenter fra Kina, Russland og de \xc3\xb8steuropeiske land._NEWLINE_L\xc3\xa6stadius' l\xc3\xa6re har samme utspring som haugianismen (som l\xc3\xa6stadianerne for \xc3\xb8vrig mener er noks\xc3\xa5 utvannet i dag, sett i forhold til Hans Nielsen Hauges l\xc3\xa6re). I f\xc3\xb8lge l\xc3\xa6stadianernes egen selvforst\xc3\xa5else kan deres l\xc3\xa6re spores tilbake til Martin Luther og videre til de f\xc3\xb8rste menigheter som oppstod etter Jesus._NEWLINE_L\xc3\xa6stadius ble etterfulgt av Johan Raattamaa, som overtok den \xc3\xa5ndelige ledelsen av l\xc3\xa6stadianismen."